ΓΡΑΠΤΗ ΕΡΩΤΗΣΗ E-2167/96 υποβολή: Per Gahrton (V) προς την Επιτροπή (2 Αυγούστου 1996)

Θέμα: Οριστική εναπόθεση πυρηνικών αποβλήτων σε άλλο κράτος της Ευρωπαϊκής Ένωσης

Σύμφωνα με πρόσφατη έκθεση εταιρείας παροχής συμβουλών της 23.5.1996, στις Βρυξέλλες, EuroGreen Services AB: «Μπορούν τα κράτη της Ευρωπαϊκής Ένωσης να εξάγουν τα πυρηνικά τους απόβλητα για οριστική εναπόθεση;») δεν υπάρχει οδηγία αλλά ούτε και δεδικασμένο που να ρυθμίζει, μεταξύ των κρατών μελών, την εξαγωγή πυρηνικών αποβλήτων για οριστική εναπόθεση. Αυτό σημαίνει, σύμφωνα με την εν λόγω έκθεση, ότι «η Σουηδία μπορεί να αποτελέσει χώρα εισαγωγής πυρηνικών αποβλήτων». Οι αρμόδιοι υπάλληλοι της Επιτροπής (Yvon Slingenberg ΓΔ ΧΙ, C7 7 κ. Taylor, ΓΔ ΧΙ C3 7 Karl Horst Schaller, ΓΔ ΧΙ, C3) στους οποίους ετέθη το ερώτημα αυτό ανέφεραν ότι «η Επιτροπή θεωρεί ότι στο μέλλον ένας μικρός αριθμός κρατών στην Ευρώπη θα είναι υπεύθυνος για την οριστική εναπόθεση πυρηνικών αποβλήτων και δεν βλέπει κάτι το αρνητικό σε ένα τέτοιο σενάριο». Δεδομένου του γεγονότος αυτού, θα ήθελα να ρωτήσω την Επιτροπή:

Σκοπεύει η Επιτροπή να συγκεντρώσει σε ορισμένες χώρες τα πυρηνικά απόβλητα της Ευρωπαϊκής Ένωσης που προορίζονται για οριστική εναπόθεση; Θεωρεί η Επιτροπή ότι η οριστική εναπόθεση των πυρηνικών αποβλήτων μπορεί και πρέπει να γίνεται σε κράτος μέλος που δεν παράγει δικά του απόβλητα; Μπορεί ένα κράτος μέλος που παράγει πυρηνική ενέργεια και γι αυτό το λόγο έχει δικά του απόβλητα να επεξεργαστεί, να αρνηθεί απόβλητα άλλου κράτους της Ευρωπαϊκής Ένωσης μόνο επί τη βάσει πολιτικής απόφασης που θα απαγορεύει την εισαγωγή πυρηνικών αποβλήτων για οριστική εναπόθεση; Ή θα θεωρηθεί μια τέτοια ενέργεια ως παραβίαση των αρχών της εσωτερικής αγοράς και θα έχει ως συνέπεια την παρέμβαση της Επιτροπής;

Aπάντηση της κας Bjerregaard εξ ονόματος της Επιτροπής (10 Οκτωβρίου 1996)

Μολονότι δεν υφίσταται καμία κοινοτική νομική διάταξη που να διέπει τις «εξαγωγές πυρηνικών αποβλήτων για τελική αποθήκευση στα κράτη μέλη», η οδηγία σχετικά με την επιτήρηση και τον έλεγχο των φορτίων ραδιενεργών αποβλήτων που διακινούνται μεταξύ των κρατών μελών και εισέρχονται και εξέρχονται από την Κοινότητα (92/3/Ευρατόμ της 3ης Φεβρουαρίου 1992) ((ΕΕ αριθ. L 35 της 12.2.1992. )) καλύπτει κάθε είδος φορτίου αποβλήτων αποστελλόμενο για οποιονδήποτε σκοπό. Με την οδηγία επιβάλλεται η προηγούμενη έκδοση, από το κράτος μέλος καταγωγής, άδειας για τα διακινούμενα μεταξύ των κρατών μελών φορτία ραδιενεργών αποβλήτων. Η άδεια αυτή μπορεί να εκδοθεί μόνο εφόσον έχει συγκατατεθεί το κράτος μέλος προορισμού.

Στην ανακοίνωση της Επιτροπής προς το Συμβούλιο, το Κοινοβούλιο και την Οικονομική και Κοινωνική Επιτροπή, της 3ης Μαρτίου 1994, με τίτλο «μια κοινοτική στρατηγική διαχείρισης των ραδιενεργών αποβλήτων» ((COM(94) 66 τελικό. )) αναφέρεται ότι «οι μονάδες επεξεργασίας και αποθήκευσης, και οι θέσεις τελικής εναπόθεσης ραδιενεργών αποβλήτων οφείλουν συχνά να είναι συγκεντρωμένες για λόγους οικονομίας, ασφάλειας και προστασίας του περιβάλλοντος, ο δε αριθμός τους θα παραμείνει πολύ περιορισμένος». Η Επιτροπή είναι της άποψης ότι θα πρέπει να παραμείνει ανοικτή η εναλλακτική δυνατότητα της εκούσιας συνεργασίας μεταξύ των κρατών μελών για να περιοριστεί το πλήθος των χώρων εναπόθεσης ραδιενεργών αποβλήτων.

Μολονότι «πυρηνικά απόβλητα» παράγουν μόνο όσα κράτη μέλη διεξάγουν προγράμματα πυρηνικής ενέργειας, ραδιενεργά απόβλητα παράγουν όλα τα κράτη μέλη. Τα τελευταία προέρχονται από ιατρικές, ερευνητικές, βιομηχανικές και άλλες δραστηριότητες. Στο ψήφισμα του Συμβουλίου της 19ης Δεκεμβρίου 1994 ((ΕΕ αριθ. C 379της 31.12.1994. )) σχετικά με τη διαχείριση των ραδιενεργών αποβλήτων αναφέρεται ότι «έκαστο κράτος μέλος είναι υπεύθυνο για τη διασφάλιση ορθής διαχείρισης των ραδιενεργών αποβλήτων που παράγονται στο έδαφός του», επισημαίνεται όμως ότι «υφίσταται η δυνατότητα αμοιβαίως συμφωνημένης συνεργασίας μεταξύ των κρατών μελών».

Η Κοινότητα μέχρι τώρα δεν έχει υποχρεώσει κάποιο κράτος μέλος να αποδεχθεί ένα φορτίο ραδιενεργών αποβλήτων προερχόμενο από κάποιο άλλο κράτος μέλος. Η Επιτροπή είναι της γνώμης ότι θα πρέπει και στο μέλλον να ακολουθείται η πρακτική αυτή.